กระทรวงท่องเที่ยว คาดจำนวนนักท่องเที่ยวผันผวนอีก 1-2 สัปดาห์ หลังเกิดเหตุระเบิด
กระทรวงท่องเที่ยว คาดจำนวนนักท่องเที่ยวจะผันผวนอีก 1-2 สัปดาห์จากหดตัว 7% หลังเกิดเหตุระเบิดราชประสงค์ 
26 ส.ค. 2558

นายอารีพงศ์ ภู่ชอุ่ม ปลัดกระทรวงการท่องเที่ยวและกีฬา เปิดเผยว่า พบว่าจำนวนนักท่องเที่ยวจากสถานการณ์ในรอบสัปดาห์หลังเกิดเหตุระเบิดบริเวณแยกราชประสงค์หดตัว 7% จากแนวโน้มปกติ และคาดว่าจะผันผวนต่อเนื่องอีก 1-2 สัปดาห์
อย่างไรก็ตาม จำนวนนักท่องเที่ยวโดยรวมตั้งแต่วันที่ 1-23 ส.ค.มีจำนวน 2,100,036 คน ยังขยายตัว 31.68% จากช่วงเวลาเดียวกันของปีก่อนหน้า
“เหตุการณ์แยกราชประสงค์คงปฏิเสธไม่ได้กับผลกระทบต่อภาคการท่องเที่ยวของไทย ซึ่งในท่ามกลางบรรยากาศความไม่สงบที่หลายฝ่ายต้องเผชิญ ก็มีหลายประเทศที่มีเจตนาแสดงความเข้าใจและเห็นใจต่อสถานการณ์ฉุกเฉินที่เกิดขึ้น” นายอารีพงศ์ กล่าว
ด้านนางกอบกาญจน์ วัฒนาวรางกูร รมว.ท่องเที่ยวฯ คาดว่า เหตุระเบิดแยกราชประสงค์จะกระทบบรรยากาศการท่องเที่ยวไม่เกิน 1 เดือน โดยยังมั่นใจเป้าหมายจำนวนนักท่องเที่ยวปีนี้ที่ 28.8 ล้านคน และทำรายได้ 2.2 ล้านล้านบาท เนื่องจากครึ่งปีแรกทำได้ดีมาก โดยมั่นใจไตรมาสสุดท้ายจะ Pick up แน่นอน มีแผนการตลาดทั้งในประเทศและต่างประเทศ
โดยในวันที่ 2-3 ก.ย.นี้ จะนำผู้ประกอบการกว่า 300 บริษัท และสื่อมวลชนอีก 30 ราย เดินทางไปร่วมงานโรดโชว์ร่วมกับองค์การส่งเสริมการท่องเที่ยวแห่งชาติจีนที่เมืองเฉิงตู ประเทศจีน เพื่อเปิดตลาดใหม่และนำเสนอแหล่งท่องเที่ยวที่น่าสนใจ และสร้างความเชื่อมั่นแก่นักท่องเที่ยว